Proces – verbal
Încheiat azi joi 30 iulie 2026 cu ocazia derulării şedinţei ordinare a Consiliului Local Coroisânmărtin,
Sedinţa a fost convocată la data de 24 iulie 2026  cu Dispoziţia primarului nr.59.
De la şedinţă absentează domnii consilierii locali Lupşa Vasile Sorin şi Szekely Ana Maria.
Domnul preşedinte Bărbuţă Neculai preia conducerea lucrărilor şedinţei şi supune la vot Ordinea de Zi care a fost comunicată cu 5 zile înainte de data şedinţei:
1. Proiect de hotărâre  privind aderarea comunei Coroisânmărtin la Asociația de Dezvoltare Intercomunitară  pentru utilitaţi publice de urbanism „TÂRNAVA MARE”.
2. Prezentarea Deciziei şi a Raportului de audit financiar însoţit de scrisoarea către management ale Camerei de Conturi Mureş, încheiate în urma misiunii cu tema ,,Audit financiar al contului anual de execuţie a bugetului unităţii administrativ-teritoriale comunale”, efectuată în perioada 2.04.2026-25.05.2026. Secretarul general spune că punctul 2 nu este un proiect de hotărâre, domnul primar intervine şi spune că pentru transparenţă a dorit să prezinte în faţa consiliului local Decizia Camerei de Conturi Mureş emisă  după ultima misiune de audit efectuată la UAT Coroisânmărtin.
Ordinea de zi este votată cu unanimitate de voturi.
	In continuare secretarul general prezintă procesul-verbal al şedinţei anterioare care este votat cu unanimitate de voturi.
Se trece la dezbaterea proiectului de hotărâre înscris pe Ordinea de zi privind aderarea comunei Coroisânmărtin la Asociația de Dezvoltare Intercomunitară  pentru utilitaţi publice de urbanism „TÂRNAVA MARE”. Domnul primar dă citire Proiectului de hotărâre subliniind că activitatea de urbanism se desfăşoară cu unele sincope având în vedere că pentru emiterea Certificatelor de Urbanism şi a Autorizaţiilor de construire  este nevoie de avizul specialiştilor iar de multe ori, urmare convenţiei încheiete cu CJ Mures acestea vin cu întârziere, dar mai ales nu identifică soluţii de completare cu celeritate a documentaţiilor fapt care l-a determinat să caute o soluţie alternativă. Secretarul general spune că în privinţa caselor de locuit structura de specialitate a CJ Mureş nu emite avize intrucât nu face obiectul convenţiei încheiate fapt care se poate solda cu vicii ale documentaţiilor având în vedere că în cadrul primăriei deşi este un funcţionar responsabil cu activitatea de urbanism acesta nu are specializarea necesară. Domnul primar continuă spunând că urmare discuţiilor cu mai mulţi primari din zona  Târnavei Mari a aflat că aceştia au constituit o Asociaţie care are acest ca obiect,  avizarea acestor documentaţii de către un arhitect şef cu care a şi luat legătura şi propune aderearea la această Asociaţie cu scopul de a spori gradul de profesionalism şi pe domeniul urbanismului. Deasemenea domnul primar spune că în urma discuţiilor a înteles că domnul arhitect se va prezenta ori de căte ori este nevoie şi va oferi soluţii în cazul în care este nevoie de completări ale documentaţiilor în vederea optimizării activităţilor de urbanism în comună iar dacă totuşi nu se va dovedi eficient aşa cum se aderă, consiliul local poate decide şi părăsirea asociaţiei. 							Doamna Varga Rebeka întreabă dacă va întocmi documentaţii pentru cetăţeni şi dacă cei care au construit vor plăti impozit după dimensiunea construcţiilor, domnul primar răspunde că scopul acestui serviciu este monitorizarea, verificarea documentaţiilor şi oferirea de soluţii în vederea remedierii sau completării acestora iar în legărură cu impozitele acestea se plătesc şi acum după suprafaţa reală, secretarul completând că pentru anumite construcţii mai vechi din punct de vedere al sancţionării a intervenit prescripţia. Domnii consilieri achiesează la propunerea domnului primar sub rezerva monitorizării periodice a actvitătii, suma de 1500 lei/lună propusă nu este mare dacă serviciul va fi eficient iar activitatea de urbanism pe raza comunei se va imbunătăţi. Nu mai sunt discuţii se supune la vot HCL nr.23/2026 se adoptă cu unanimitate de voturi.
In continuare domul primar trece la prezentatrea Deciziei şi a Raportului de audit financiar însoţit de scrisoarea către management ale Camerei de Conturi Mureş, încheiate în urma misiunii cu tema ,,Audit financiar al contului anual de execuţie a bugetului unităţii administrativ-teritoriale comunale”, efectuată în perioada 2.04.2026-25.05.2026. Domnul primar spune că este satisfăcut de rezultatul controlului, neânregistrându-se probleme deosebite, fiind calalogat în sensul bun ,, cel mai zgârcit primar”, astfel că nu au fost probleme la salarizare, la functionarea primăriei şi a consiliului local, la proiecte. Au fost semnalate unele greşeli în contabilitate la încadrarea anumitor sume în capitolele bugetare generate în special de faptul că în ultimii 5 ani la compartimentul contabil au lucrat 5 funcţionari, a fost o lipsă de continuitate care speră să fie evitată pe viitor, deşi salarizarea este deficitară şi greu poate stimula oamenii buni să rămână. Actuala contabilă a fost apreciată şi i s-a sugerat să urmeze cursuri de perfecţionare însă dânsul are rezerve în a suporta contavaloarea acestora întrucât nu are certitudinea că funcţionarul mai rămâne în cadrul aparatului primarului. Doamna Varga Rebeka spune că totuşi  formarea profesională trebuie încurajată întrucât stă la baza unei administraţii eficiente. Domnul Buda Ion spune că aceste cursuri trebuie plătite de primărie doar dacă funcţionarul rămâne să lucreze în cadul acesteia. Secretarul general spune că din păcate s-a renunţat la unele facilităţi care existau şi erau chiar obligatorii în legislaţia anterioară Codului Administrativ, pe lângă participarea la cursurile de formare se mai adăugau şi altele, dând exemplu achiziţionarea de ochelari care erau decontaţi, iar pârghiile de a motiva oamenii să rămână în sitem sunt tot mai putine.					Domnul primar spune că măsurile lăsate vor fi aduse la îndeplinire în termenul stabilit, unele fiind deja rezolvate si speră că şi debitul de 75 mii lei pe care-l are Filiala Locală a Asociaţiei Crescătorilor de Taurine, datorită plăţii cu întârziere a chiriei pentru utilizarea păşunii comunale, să fie achitat astfel încât să nu se ajungă la litigiu. 											Domnul consilier Gândilă Doru întreabă cine va plăti? Domnul primar răspunde că cine a folosit păşunea şi nu a plătit la termen chiria adică FLACT-ul. Domnul consilier  Cernea Nicolae spune că suma este mare dar întârzierea, din ce ştie, este din culpa preşedintelui FLACT întrucât nu a plătit la timp deşi ar fi avut posibilitatea să plătească, doamna Varga Rebeka remarcând că poate fi vorba şi de altceva. Domnul primar spune că problema este în interiorul asociaţiei şi trebuie să şi-o rezolve întrucât păsunea este utilizată, subvenţiile pe păşune sunt considerabile şi în consecinţă trebuie plătită chiria la termenul prevăzut în contract, altfel se percep penalităţi. Secretarul general spune că suma este mare însă este generată de suprafaţa mare de păşune pe care o are contractată FLACT, 277 ha, pe ultimii trei ani nefiind plătită integral chiria până la data de 30 septembrie a fiecărui an, aşa cum stipuleză contractul de închiriere, iar neplata la termen a atras o penalitate de 1% /zi timp de 30 de zile, pentru suma neplatită la termen, termenul şi procentul fiind prevăzute şi în legislaţia fiscală, după care, consiliul local în caz de nepaltă reziliază contractul cu informarea prealabilă a chiriaşului.											Domnul Gândilă Doru întreabă dacă membrii asociaţiei au avut cunoştinţă de aceste penalităţi? Domnul primar răspunde că au avut contractul la îndemână de multă vreme, cine ar fi trebuit să le citescă contractul, mai ales când nu au mai plătit la începutul anului?. Secretarul general spune că fostul preşedinte al FLACT, care a decedat, efectua plăţile la începutul anului şi crede că nici acum nu ar fi trebuit să se ajungă la această situaţie, având în vedere că de pe păşune se încasează subvenţii de la APIA an de an, chiar mai mari în ultimii ani prin accesarea măsurilor de agro-mediu, iar plata chiriei la termen ar fi trebuit să constituie o prioritate pentru FLACT aşa cum este şi pentru celălalt fermier care are închiriată păşunea, care, până acum, a plătit întotdeauna la începutul anului. Nu e tot una pentru bugetul local dacă se încaseză banii la început de an sau la sfârşit, mai ales pe fondul inflaţiei sau a altor considerente de ordin economic cum ar fi de exemplu preţul materialelor de construcţii. Pe de altă parte, spune secretarul general, în situaţia în care se încalcă prevederile contractuale sau legale de către utilizatorii păşunii, care uneori pot avea consecinţe mai grave decât acumularea unor penalităţi, în opinia sa, acestia nu pot invoca necunoşterea  clauzelor contractuale sau a legii. 
[bookmark: _GoBack]Domnul Suciu Gheorghe Iuliu spune că la comuna vecină Zagăr chiria pe păşune este de 2200 lei/hectar şi se plăteşte la termene, secretarul general spune ca la Coroisânmărtin chiria  în acest an, după aplicarea indicelui de infaţie, este de 375 lei/ha la care se adaugă impozitul pe suprafaţă, nivelul chiriei fiind stipulat în contract, semnat de fostul primar şi fostul preşedinte al FLACT, însă este în limitele prevăzute de amenajamentul pastoral, atribuirea făcându-se direct, asociaţia beneficiind şi de prioritate la atribuire, conform legii. Doamna Varga Rebeka spune că ar trebui înoit contractul întrucât semnatarii sunt decedaţi, secretarul spune că FLACT mai are 6 ani de contract dar acesta se poate rezilia  sau înceta, cu acordul părţilor. Domnul primar spune  că  după ce se plăteşte suma de 75 mii lei poate susţine şi dânsul un asemenea demers, însă pe viitor, dacă va mai avea posibilitatea, va încerca să găsească soluţii pentru valorificarea superioară  a păşunii, aşa cum procedează mai nou alte UAT –uri, prin amplasare de panouri fotovoltaice spre exemplu, întrucât păşunea este una din puţinele bunuri din care comuna poate încasa bani. Domnul Gândilă Doru întreabă dacă fermierii au drept la contestaţie, domnul primar spune că da, preşedintele FLACT a fost chiar invitat şi a participat la o discuţie cu domnii auditori în perioada misiunii de audit, iar ulterior, primăria i-a comunicat oficial debitul domnului preşedinte. 									Secretarul general spune că în urma consultării situaţiei plăţilor la compartimentul casierie a constatat că pentru acest an FLACT mai are de plată pentru chirie 86 mii lei, iar termenul de 30 septembrie 2026 este aproape, insă speră că nu va fi depăşit din nou, să acumuleze din nou penalităţi, mai ales că APIA a comunicat că a efectuat plăţile pentru măsurile de agro-mediu.
Deasemenea secretarul general atenţionează că în cazul în care s-au accesat măsuri de agro-mediu pe păşune, sau alte angajamente multianuale asumate faţă de APIA, acestea ar trebui finalizate întrucât, în cazul unei noi licitaţii, este posibil ca membrii FLACT să nu mai poată închiria aceleaşi amplasamente, fiind şi alte persoane interesate de păşune şi există riscul să returneze sume mari de bani la APIA, prin urmare, FLACT ar trebuie să analizeze oportunitatea unui demers de reziliere sau încetare a contractului şi din această perspectivă.
In final domnul primar aduce în discuţie o adresă comunicată de către Direcţia Generală de Evidenţă a Persoanelor prin care se solicită consultatrea consiliului local şi a cetăţenilor cu privire la infiinţarea, organizarea şi funcţionarea unui nou Serviciu public comunitar de evidenţă a persoanelor în localitatea Bălăuşeri, care ar urma să deservească cetăţenii din comuna Bălăuşeri şi din comunele învecinate printre care şi Coroisânmărtin. Domnii consilieri apreciază cu toţii pozitiv demersul, deplasarea în comuna vecină fiind mult mai facilă decât în Municipiul Târnăveni. Secretarul general roagă ca în cadrul întâlnirilor cu cetăţenii să aducă în discuţie aceasta problemă iar dacă apar opinii sau argumente contrare să le comunice către primărie, teremenul de răspuns către DGEP Mureş fiind 28 august 2026.
Nemaifiind alte discuţii domnul preşedinte declară închise lucrările şedinţei.



Preşedinte de şedinţă,                          Contrasemnează secretar general,
    	 Bărbuţă Neculai    		                                    	 Pop Mircea

